b'\n_START_ARTICLE_\nVytauto Kazimiero Jonyno galerija\n_START_SECTION_\nEkspozicija\n_START_PARAGRAPH_\nGalerijoje eksponuojami dailininko grafikos k\xc5\xabriniai (med\xc5\xbeio rai\xc5\xbeiniai, litografijos), pie\xc5\xa1iniai, pastel\xc4\x97s, akvarel\xc4\x97s, vitra\xc5\xbe\xc5\xb3 projektai, pa\xc5\xa1to \xc5\xbeenklai, gausi foto ir video med\xc5\xbeiaga apie k\xc5\xabrinius Jungtini\xc5\xb3 Amerikos Valstij\xc5\xb3 ba\xc5\xbeny\xc4\x8dioms. Ekspozicija prasideda buvusioje dailininko studijoje \xe2\x80\x93 erdvioje auk\xc5\xa1toje patalpoje su \xc5\xbeidiniu. \xc4\x8cia chronologi\xc5\xa1kai eksponuojami europinio laikotarpio profesoriaus med\xc5\xbeio rai\xc5\xbeiniai, iliustracijos, pie\xc5\xa1iniai, litografijos atskleid\xc5\xbeia dailininko meistryst\xc4\x97s prad\xc5\xbeias ir auk\xc5\xa1tumas._NEWLINE_Galerijoje Vokietijos laikotarpis pristatomas med\xc5\xbeio rai\xc5\xbeini\xc5\xb3 iliustracijomis J. V. Get\xc4\x97s \xe2\x80\x9eJaunojo Verterio kan\xc4\x8dioms\xe2\x80\x9c (prad\xc4\x97tos 1943 m. Kaune, 1947 m. baigtos Freiburge), P. Merime \xe2\x80\x9eLokiui\xe2\x80\x9c. Pirm\xc4\x85kart eksponuojamos iliustracijos V. \xc5\xa0ekspyro \xe2\x80\x9eHamletui\xe2\x80\x9c (knyga nei\xc5\xa1leista), O. Mila\xc5\xa1iaus \xe2\x80\x9eMigeliui Manjarai\xe2\x80\x9c (knyga nei\xc5\xa1leista), J. V. Get\xc4\x97s \xe2\x80\x9eMainco apgulimui\xe2\x80\x9c. I\xc5\xa1 nat\xc5\xabros pie\xc5\xa1ti Nicos, Freiburgo, Vilifranco, Monte Karlo, Sigmaringeno ir kt. peiza\xc5\xbeai, Mainco litografijos._NEWLINE_Nedideliame kambar\xc4\x97lyje eksponuojami dailininko darbo \xc4\xafrankiai bei med\xc5\xbeiagos, med\xc5\xbeio rai\xc5\xbeini\xc5\xb3 kli\xc5\xa1\xc4\x97s. Ant itali\xc5\xa1ko trikojo \xe2\x80\x93 1950 m. pie\xc5\xa1inys sangina \xe2\x80\x9eMoters aktas\xe2\x80\x9c. Taip pat eksponuojama papildyta V. K. Jonyno pa\xc5\xa1to \xc5\xbeenkl\xc5\xb3, sukurt\xc5\xb3 keturioms Vokietijos \xc5\xbeem\xc4\x97ms, kolekcija._NEWLINE_Galerijos lenktame koridoriuje, 16-oje r\xc4\x97m\xc5\xb3, foto med\xc5\xbeiagoje, parodyta nedidel\xc4\x97 profesoriaus sukurto religinio meno dalis. Kitose galerijos patalpose \xe2\x80\x93 tapybos, grafikos darbai, pie\xc5\xa1iniai, skulpt\xc5\xabros, bareljefai, keturi\xc5\xb3 dali\xc5\xb3 vitra\xc5\xbeas. Eksponuojamas i\xc5\xa1 kolekcionieriaus A. Ju\xc5\xa1kio pasiskolintas 1982 m. tapybos darbas. Rodoma video med\xc5\xbeiaga, kurioje profesorius pasakoja apie savo gyvenim\xc4\x85 ir k\xc5\xabryb\xc4\x85, pristatomi k\xc5\xabriniai ba\xc5\xbeny\xc4\x8dioms._NEWLINE_Galerijoje taip pat vykdomos V. K. Jonyno vaik\xc5\xb3 dail\xc4\x97s mokyklos aukl\xc4\x97tini\xc5\xb3 k\xc5\xabrybos parodos. Vienoje sal\xc4\x97je (80 m\xc2\xb2) rengiamos ir kei\xc4\x8diamos dail\xc4\x97s k\xc5\xabrini\xc5\xb3 parodos i\xc5\xa1 Nacionalinio M.K. \xc4\x8ciurlionio dail\xc4\x97s muziejaus fond\xc5\xb3 ir i\xc5\xa1 priva\xc4\x8di\xc5\xb3 kolekcij\xc5\xb3. Dar\xc5\xbeeli\xc5\xb3 ir mokykl\xc5\xb3 aukl\xc4\x97tiniams organizuojamos dail\xc4\x97s pamokos \xe2\x80\x93 u\xc5\xbesi\xc4\x97mimai galerijoje, kur gausu eksponat\xc5\xb3. Tam tikslui yra 15 molbert\xc5\xb3. Organizuojami tradiciniai renginiai \xe2\x80\x93 kameriniai ir klasikin\xc4\x97s muzikos koncertai, min\xc4\x97jimai, susitikimai su dailininkai, edukaciniai renginiai, paskaitos apie men\xc4\x85, etnokult\xc5\xabriniai vakarai.'